Beatissime pater. Cum parrochialis ecclesia in Kym(!) Aboensis diocesis, que insignis est in ornamentis ecclesiasticis ad diuinum cultum pertinentibus, carere(?) incipiat et illius edificia declinare, passaque sit in suis redditibus propter crebros Ruthenorum et infidelium, in quorum finibus sita est, incursus et incendia dampnum atque non modicum detrimentum, parrochianique ipsius ecclesie partim interfectj et partim in captiuitatem ductj ab infidelibus supradictis [sint], egeatque propterea reparatione et edificiorum conseruatione, supplicat igitur s. v. deuotus orator vester Martinus Olauj, eiusdem parrochialis ecclesie rector, vt omnibus christifidelibus vtriusque sexus hominibus, qui jn sancti Michaelis archangeli ac dedicationis ipsius ecclesie festiuitatibus deuote visitauerint et pro reparatione ornamentorum et edificiorum conseruatione eiusdem ecclesie manus porrexerint adiutrices, septem annos et totidem quadragenas de jniunctis eis penitentijs misericorditer relaxare, et quod perpetuo durent, concedere et indulgere dignemini de gratia specialj, in contrarium facientibus non obstantibus quibuscunque. Concessum ut petitur in presentia dominj nostri pape. Jo., electus Vasionensis. Et de duobus festis Et quod indulgentia septem annorum et totidem quadragenarum perpetuo duret Concessum. Jo., electus Vasionensis Datum Rome apud sanctum Petrum sextodecimo kalendas julij anno secundo.